Document ID: 31995D0508

KOMMISSIONENS BESLUTNING af 1. december 1995 om bemyndigelse af medlemsstaterne til midlertidigt at tillade handel med sædekorn af rug (Secale cereale L.), der ikke opfylder kravene i Rådets direktiv 66/402/EØF (95/508/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 66/402/EØF af 14. juli 1966 om handel med sædekorn (1), senest ændret ved direktiv 95/6/EF (2), særlig artikel 17,
under henvisning til anmodning fra Kongeriget Danmark og Det Forenede Kongerige, og
ud fra følgende betragtninger:
I Kongeriget Danmark og Det Forenede Kongerige har produktionen af sædekorn af vintersorter af rug (Secale cereale L.), der opfylder kravene i direktiv 66/402/EØF, for så vidt angår mindste spireevne, været utilstrækkelig i 1995, og den kan ikke tilfredsstille efterspørgslen i disse lande;
det har ikke været muligt at dække behovene på tilfredsstillende måde ved at anvende sædekorn fra andre medlemsstater eller fra tredjelande, der opfylder alle krav i nævnte direktiv;
Kongeriget Danmark og Det Forenede Kongerige bør derfor for en periode, der udløber den 31. december 1995, bemyndiges til at tillade handel med frø af ovennævnte art, der er undergivet mindre strenge krav;
desuden bør andre medlemsstater, der er i stand til at forsyne Danmark og Det Forenede Kongerige med sådant sædekorn, der ikke opfylder kravene i nævnte direktiv, bemyndiges til at tillade handel med dette sædekorn;
de i denne beslutning fastsatte foranstaltninger er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -
VEDTAGET FØLGENDE BESLUTNING:
Artikel 1
Kongeriget Danmark og Det Forenede Kongerige bemyndiges til indtil den 31. december 1995 på deres område at tillade handel med indtil 600 tons sædekorn af vintersorter af rug (Secale cereale L.), som ikke opfylder kravene i bilag II til direktiv 66/402/EØF vedrørende mindste spireevne, forudsat at følgende betingelser er opfyldt:
a) spireevnen skal være mindst 75 % målt på rent sædekorn
b) den officielle etiket skal bære påskriften: »mindste spireevne 75 %«.
Artikel 2
De øvrige medlemsstater bemyndiges til på de i artikel 1 fastsatte betingelser og med det formål, der ligger bag de af de nævnte medlemsstater fremsatte anmodninger, på deres område at tillade handel med sædekorn, for hvilket handel tillades i medfør af denne beslutning.
Artikel 3
Medlemsstaterne giver straks Kommissionen og de øvrige medlemsstater meddelelse om, hvor store mængder sædekorn der er certificeret og tilladt bragt i handelen på deres område i medfør af denne beslutning.
Artikel 4
Denne beslutning er rettet til medlemsstaterne.
Udfærdiget i Bruxelles, den 1. december 1995.

Labels: 17
3
6
18
15